recursal/SuperWikiNEXT-32B huggingface dataset:
**Miinanraivaaja SM 1** oli Suomen merivoimien miinanraivaaja toisessa maailmansodassa. Vene otettiin palvelukseen 1939 ja poistettiin palveluksesta 1951.

Palvelus
--------

Alus oli merisuojeluskuntien tilaama, mutta se joutui pian valmistuttuaan raivaajaksi.

Raivaaja oli 10.–18. marraskuuta 1941 Koiviston raivausosastossa liitettynä osasto E:hen yhdessä sisaraluksensa *SM 2:n*,*Salakan* ja *SP 3*:n kanssa.

Kesäkuussa 1942 *SM 1* raivasi Viipurinlahden suulla 3. raivaajalaivueen mukana vanhaa venäläisten laskemaa miinakenttää, josta raivattiin kaikkiaan 25 miinaa ja 130 raivausestettä. Veneen ja *SM 2:n* ollessa nostamassa kalustoaan räjähti veneiden välissä miina, jolloin yksi matruusi kaatui ja kolme haavoittui. Alukset eivät kärsineet mainittavia vaurioita.

Vuonna 1948 alus kuului II raivausosastoon. Suojeluskunnat lakkautettiin Pariisin rauhansopimuksella, jolloin alus jäi laivastolle. Alus oli koulutusaluksena, kunnes se poistettiin 1951 palveluksesta.

Lähteet
-------

* Auvinen, Visa (toim.): *Leijonalippu merellä*. Pori: EITA Oy, 1983. ISBN 951-95781-1-0.

### Viitteet

1. 1 2 3 4  Auvinen, Visa s. 63
2. ↑  Merivoimien historia osa 2 liite 7

SM-luokan miinanraivaajat

|  |
| --- |
| *SM 1* - *SM 2* - *SM 3* - *SM 4* |
| Edeltäjä: Ahven-luokka – Seuraaja: *Ajonpää* ja *Kallanpää* |
Milan Panić, Entinen Jugoslavian pääministeri vuonna 2015.
**Milan Panić** (serb. Милан Панић, s. 20. joulukuuta 1929 Belgrad, Serbia) on alkujaan yhdysvaltainserbialainen liikemies, monimiljonääri, erään farmasiayhtiön johtaja Amerikassa. Yhtiö toimi Kaliforniassa ja sen nimi oli ICN. Serbian äärinationalistisella politiikalla ratsastava kovan linjan poliitikko Slobodan Milošević kutsui Panićin maan presidentiksi hoitamaan maan taloutta ja kiillottamaan maan kuvaa länteen päin. Panić alkoi toimia pian maassa Miloševićin kaatamiseksi asettuen ehdokkaaksi Miloševićia vastaan, mutta Milošević esti Panićin vaalimainonnan. Tämän jälkeen Panić erosi Jugoslavian pääministerin virasta ja palasi Yhdysvaltoihin.

Lähteet
-------

1. ↑  Biography - Milan Panic *Milanpanic.org*.  Arkistoitu 15.1.2018. Viitattu 30.8.2018.

Aiheesta muualla
----------------

* Milan Panic - Legacy *Milanpanic.com*.  Arkistoitu 9.8.2018. Viitattu 30.8.2018 (englanniksi) .

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki

 |
|  |
| Muut | 
* IdRef

 |

 |
**Miinalaiva Poseidon** oli Suomen merivoimien miinalaiva. Alun perin *Poseidon* oli Ångfartygsaktiebolaget Poseidonille 1898 rakennettu alus.

Historia
--------

*Poseidon* asetettiin linjaliikenteeseen Turku-Lyypekki linjalle. Linja kuitenkin lakkautettiin 1904, jolloin alus myytiin Hampurin-Amerikanlinjalle, jolta Suomen höyrylaivaosakeyhtiö - Finska Ångfartygs Aktiebolaget osti 1912 aluksen. Aluksen kotipaikkana oli Helsinki..

= Palvelus
----------

Merivoimien palvelukseen se otettiin lokakuussa 1939 YH:n alettua. Aluksen valmistelut sujuivat nopeasti, vaikka ammattitaitoisen henkilöstön puute sitä haittasikin. Talvisodan aikana *Poseidon* laski miinoja Itämerelle. Alus oli edelleen jatkosodan alussa miinalaivana ennen palauttamistaan omistajalleen Suomen höyrylaivaosakeyhtiö myi 1944 aluksen Ph. U. Strengberg & Companylle.

Päälliköt
---------

Aluksen päällikköinä toimivat talvisodassa luutnantti M. Mäkelä 25. joulukuuta 1939 saakka ja sen jälkeen kapteeniluutnantti P. Juntunen.

Lähteet
-------

* Auvinen, Visa (toim.): *Leijonalippu merellä*. Pori: EITA Oy, 1983. ISBN 951-95781-1-0.
* *Suomen laivasto 1918-1969*. Helsinki: Meriupseeriyhdistys, 1968.
* Haavikko, Paavo & Reunanen, Markku: *Vuosisadan merikirja - Effoan sata ensimmäistä vuotta 1883-1983*. Helsinki: Effoa - Suomen höyrylaiva Oy, 1983. ISBN 951-99438-1-1.
* Lodenius, Erik: *Meren avara työkenttä - Höyrylaiva osakeyhtiö Bore 1897-1972*. Suomentanut Pohjansalo, Jorma. Helsinki: omakustanne, 1972.

### Viitteet

1. ↑  Vuosisadan merikirja s. 49
2. ↑  Suomen laivasto 1918-1968 osa 2 liite 1
3. ↑  Suomen laivasto 1918-1969 osa 1 liite 16
Filmstudio Babelsberg
**Filmstudio Babelsberg** on filmistudio, joka sijaitsee Babelsbergin kaupunginosassa Potsdamissa Saksassa. Studiolla on merkittävä historiallinen arvo maailman vanhimpana suuren luokan filmistudiona. Se perustettiin vuonna 1911. Legendaarisia elokuvia, kuten Fritz Langin *Metropolis* (1927) ja Marlene Dietrichin tähdittämä *Sininen enkeli* (1930) on kuvattu täällä.

Nykyisin Filmstudio Babelsberg on kansainvälisesti tunnustettu täydenpalvelun tuottaja ja saksalaisen 
ja kansainvälisen televisio- ja elokuvatuotannon keskus. Se on yksi Euroopan johtavista kuvauspaikoista, jossa on kuvattu myös Hollywood-elokuvia kuten *V niin kuin verikosto* (2005) ja *Vaarallinen tehtävä III* (2006). Studioon sisältyy myös teemapuisto **Filmpark Babelsberg**, jossa vierailijat pääsevät nauttimaan muun muassa elokuvien historiasta ja stunttishowsta.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Babelsberg Studios**.
* Virallinen kotisivu (saksaksi) (englanniksi)
* The Filmpark official Webpage (saksaksi)
* Deutsche Welle: Berlin Studio Plays Host To Hollywood  (englanniksi)
* Elokuvakaupunki, Suomen Kuvalehti, 27.10.1928, nro 44, s. 24, Kansalliskirjaston digitaaliset aineistot
**Hannah Nydahl** (17. huhtikuuta 1946 Kööpenhamina – 1. huhtikuuta 2007 Kööpenhamina) oli lama Ole Nydahlin vaimo, joka toimi Tiibetin buddhalaisen karma-kagyü-koulukunnan opettajana ja tulkkina.

Kuherruskuukaudellaan vuonna 1969 Himalajalla Ole Nydahlista ja hänen vaimostaan Hannah Nydahlista tuli H.P. 16. Gyalwa Karmapan Rangjung Rigpe Dorjen ensimmäiset länsimaalaiset oppilaat. Kolmen vuoden intensiivisen meditaatio- ja opiskelujakson jälkeen 16. Karmapa pyysi Nydahleja perustamaan meditaatiokeskuksia hänen nimissään länteen.

Hannah Nydahl toimi yli 30 vuoden ajan korkeimpien karma-kagyü-lamojen tulkkina, muun muassa useita vuosia Karmapa-instituutissa KIBI:ssä Intiassa, New Delhissä, ja hän käänsi monia tiibetinbuddhalaista filosofiaa käsitteleviä tekstejä. Osan ajastaan hän matkusti yhdessä miehensä Lama Olen kanssa, ollen mukana perustamassa lukuisia Timanttipolku-buddhalaisia keskuksia ympäri maailmaa. 

Hannah Nydahl menehtyi vaikeaan sairauteen Kööpenhaminan Timanttipolku-keskuksessa 1. huhtikuuta 2007 klo 1.43 paikallista aikaa.

Aiheesta muualla
----------------

* Interview with Hannah Nydahl (Kagyu Life International, No.4, 1995)
* 17th Gyalwa Karmapa Trinley Thaye Dorjen kirje Hannah Nydahlin kuoleman johdosta

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Tšekki
* Alankomaat
* Puola

 |
|  |
| Muut | 
* IdRef

 |

 |
**Destroy All Humans! 2** on Pandemic Studiosin kehittämä ja THQ:n julkaisema toimintaseikkailupeli. Peli on julkaistu vuonna 2006 PlayStation 2:lle ja Xboxille. Peli on *Destroy All Humans!* pelin jatko-osa.

Tarina
------

Peli sijoittuu vuoteen 1969 eli 10 vuoden päähän ensimmäisen osan tapahtumien jälkeen. Yhdysvaltojen presidenttinä esiintynyt *Cryptosporidium-137* on kuollut tuntemattomasta syystä. Hänen klooninsa, *Cryptosporidium-138* eli Crypto, ottaa hänen paikkansa ja jatkaa esiintymistä johtajana. KGB paljastaa, että Crypto-138 on ensimmäinen ja ainoa *Furon*, jolla on sukupuolielimet, johon viitataan sanalla "The Package" (suom. *paketti*). KGB pitää avaruusolioita Neuvostoliiton uhkana, joten se tuhoaa avaruusolioiden emoaluksen ydinpommilla.

Crypto yrittää estää KGB:tä tuhoamasta Yhdysvaltoja, sekä hän aikoo kostaa emoaluksen tuhoamisen.

Uudet ominaisuudet
------------------

Crypto voi matkustaa San Franciscoon (Bay City), Lontooseen (Albion), japanilaiselle saarelle (Takoshima), Tunguskaan (Siperia) ja Kuuhun venäläiseen tukikohtaan (Solaris). Crypto voi siirtyä ihmisen ruumiiseen käyttääkseen sitä naamiona. Pelissä on myös yhteistyötila, jota voi pelata ystävän kanssa.

Lähteet
-------

1. ↑

Aiheesta muualla
----------------

* *Destroy All Humans! 2* MobyGamesissa (englanniksi)
**Daegun metropalo** tapahtui 18. helmikuuta 2003, kun itsemurhaa yrittänyt tuhopolttaja sytytti tulipalon metrojunassa Jungangnon metroasemalla Etelä-Korean Daegussa. Palo tuhosi junan täysin ja levisi myös toiseen asemalle pysähtyneeseen junaan. Tulipalossa kuoli 198 ihmistä ja 147 loukkaantui.

Tapahtumat
----------

Palon sytytti Kim Dae-han, 56-vuotias entinen taksinkuljettaja. Hän oli kärsinyt mielenterveysongelmista saatuaan kaksi vuotta aiemmin aivohalvauksen ja päätti yrittää itsemurhaa. Hän halusi kuolla julkisella paikalla vieden muita mukanaan. Niinpä hän nousi metrojunaan ja sytytti siellä tulipalon bensiinillä täytetyillä maitopurkeilla. Palo levisi koko junaan ja tuhosi sen.

Muutamaa minuuttia palon syttymisen jälkeen asemalle tuli toinen juna. Sen kuljettaja huomasi savun ja ajoi junan hitaasti asemalle. Hän lukitsi junansa ovet ja yritti rauhoitella matkustajia. Junaan tuli kuitenkin savua, ja pian myös palo levisi sinne. Toisessa junassa kuoli lopulta enemmän ihmisiä kuin ensimmäisessä junassa. Tilannetta pahensi se, että automaattinen paloilmoitin katkaisi virran molemmista junista. Junissa ei myöskään ollut sammuttimia.

Palon sytyttänyt Kim Dae-han selvisi hengissä ja sai elinkautisen vankeustuomion. Lisäksi metrojunien kuljettajat saivat neljän ja viiden vuoden tuomiot ja kaksi metroviranomaista kolmen vuoden tuomiot kuolemantuottamuksesta. Kolme muuta viranomaista sai ehdollista vankeutta.

Lähteet
-------

1. 1 2 3 4  S. Korean Man Gets Life for Fatal Subway Fire  6.8.2003. People’s Daily. Viitattu 7.10.2017. (englanniksi)
2. 1 2  Brooke, James: Final Calls Add to Anguish Over Korean Subway Fire  20.2.2003. The New York Times. Viitattu 7.10.2017. (englanniksi)
3. ↑  Byun Duk-kun: Slow Response Causes More Death  18.2.2003. Hankook Ilbo.  Arkistoitu 9.4.2005. Viitattu 7.10.2017. (englanniksi)

Aiheesta muualla
----------------

* Kuvia tai muita tiedostoja aiheesta **Daegun metropalo** Wikimedia Commonsissa
**Etelänkääpiöliitäjä** (*Puffinus assimilis*) on pieni ulappalintujen lahkoon kuuluva avomerilintu.

Koko ja ulkonäkö
----------------

Linnun pituus on 25–30 senttimetriä ja siivenkärkien väli 56–63 cm. Se muistuttaa jonkin verran pikkuliitäjää (*Puffinus puffinus*), mutta on kuin sen pienempi versio: hyvin tumma päältä ja valkea alta. Muita eroja ovat: siivet lyhyemmät, pyöreäkärkisemmät, kuperat ja leveämmät; tumma reunus siiven alapinnalla näyttää kapeammalta; nokka suhteessa hennompi ja pää pyöreämpi, jota usein pitää koholla ja nostelee joskus lennossa; siiven yläpinta kaksivärisempi, kyynärsiipi on epäselvärajaisesti vaaleampi ja usein isoissa peitinhöyhenissä valkeahko juova; ylemmäs ulottuva posken valkea alue ympäröi tumman silmän ja korostaa tummia kaulansivuja.

### Äänet

Pimeinä öinä, koloniasta kuuluu kirkkaita, nauravia, rytmisiä sarjoja, "ka ki-kykykyr-kaa" joissa toinen tavu on voimakkain.

Levinneisyys
------------

Linnulla on hyvin laaja lisääntymisalue, arviolta 50 000–100 000 km². Sen maailman laajuiseksi määräksi on arvioitu yli 900 000 yksilöä.

Sitä tavataan Australiassa, Ranskan Polynesiassa, Ranskan eteläisillä ja antarktisilla alueilla, Uudessa-Seelannissa, Norfolkinsaarilla, Papua-Uusi-Guineassa, Portugalissa, Saint Helenassa ja Espanjassa.

Alalaji *P. baroli* esiintyy Atlantilla Azoreilla, Madeiralla ja Kanariansaarilla, jossa se pesii keväisin pienehköissä kolonioissa, useimmin maakoloon. Tavataan harvoin pesimäalueiden pohjoispuolella.

Käyttäytyminen
--------------

Etelänkääpiöliitäjän lento on epävakaampaa kuin pikkuliitäjän ja myös siivenlyönnit sekä siivenlyöntisarjat pidemmät. Pystyy olemaan paikoillaan tuulessa siivet kohotettuina ja jalat roikkuen jolloin nappaa ruokaa veden pinnalta.

Lähteet
-------

1. 1 2  BirdLife International: *Puffinus assimilis* *IUCN Red List of Threatened Species. Version 2014.3*.  2014. International Union for Conservation of Nature, IUCN, Iucnredlist.org. Viitattu 5.3.2015. (englanniksi)
2. ↑  Högmander, H. Björklund, H. Hintikka, J. Lokki, J. Södersved, J. & Velmala, W.: Maailman lintulajien suomenkieliset nimet  2018. BirdLife Suomi.  Arkistoitu 8.2.2018. Viitattu 12.3.2018.
3. 1 2 3 4 5  Mullarney, Killian; Svensson, Lars; Zetterström, Dan & Grant, Peter: *Lintuopas - Euroopan ja Välimeren alueen linnut*, s. 22 ja 23. Otava, 2008. ISBN 951-1-15727-2.


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1130121
* Wikispecies: Puffinus assimilis
* ABA: litshe
* ADW: Puffinus\_assimilis
* AFD: Puffinus\_(Puffinus)\_assimilis
* Avibase: 797B4FA77E74254B
* BirdLife: 45959011
* BOLD: 112695
* CoL: 4QFXC
* BOW: litshe
* eBird: litshe
* Euring: 480
* Fauna Europaea: 96595
* Fauna Europaea (new): 3b030b7d-7af8-48e8-a2e5-598b28ced315
* Fossilworks: 372429
* GBIF: 5739275
* iNaturalist: 4096
* IRMNG: 11401672
* ITIS: 174559
* IUCN: 45959011
* NBN: NBNSYS0000000233
* NCBI: 48670
* Neotropical: litshe
* NZBO: little-shearwater
* NZOR: 5a3e6241-52cb-4944-aa97-cc7e1c14239b
* SeaLifeBase: 73757
* WoRMS: 137200
* Xeno-canto: Puffinus-assimilis

 |

 |
**Arajärvi** on matala ja saareton metsäjärvi Savukosken länsiosassa Lapin maakunnassa. Sen pinta-ala on seitsemän neliökilometriä. Etäisyys Rovaniemeltä on 148 kilometriä pohjoiskoilliseen.

Maantiede
---------

Arajärven pituus etelästä pohjoiseen on neljä kilometriä. Kaakkoisrannalla on Kaiskarinniemi ja luoteisrannalla Haudanniemi. Järven kaakkoisosan muodostaa Saapaslahti, lounaassa on Karilahti, lännessä Haudanniemen eteläpuolella Hietalahti ja luoteessa Kapukkalahti. Noin kahdeksan yhdeksäsosaa järven pinta-alasta on korkeintaan kolme metriä syvä. Järven länsiosassa sijaitsee noin kahden hehtaarin laajuinen alue, jonka syvyys on vähintään kymmenen metriä; syvin kohta on neljätoista metriä.

Arajärveen laskee Siyliö ja Niepponen koillisesta. Noin 800 metriä Arajärvestä itään sijaitsevalta Seitajärveltä (250,6 metriä mpy) virtaa laskuoja Arajärveen. Kapukkalammelta (249,6 metriä mpy) virtaa Kapukkaoja Kapukkalahden pohjoisrannalle. Arajärven luusua on altaan kaakkoiskulmassa, josta lähtee Yli-Arajoki Luusuavaaran itäpuolitse Värriöjärveen, joka sijaitsee seitsemisen kilometriä kaakkoon.

Arajärven rannat ovat suurelta osin alavaa metsä- ja suomaata. Järven itäpuolella sijaitsee Seitavaara, jonka huippu on noin 315 metriä merenpinnan yläpuolella eli noin 65 metriä järven pintaa korkeammalla. Eteläpuolella on Luusuavaara, jonka huippu on noin 325 metriä mpy. Länsipuolella sijaitsee Pihlajavaara.

Arajärven vesitilavuus on 13 211 000 kuutiometriä.

Arajärvi (65.424.1.001) kuuluu Arajärven valuma-alueeseen (65.424), joka on kolmannen jakovaiheen vesistö Kemijoen vesistössä (65). Toinen jakovaihe on Kemijoen Martin alue (65.42) ja ensimmäinen jakovaihe Ylä-Kemijoen valuma-alue (65.4). Arajärvi on laajin Arajärven valuma-alueen kuudesta vähintään hehtaarin laajuisesta vakavedestä. Toiseksi laajin on Seitajärvi.

Arajärvi on laajin Savukosken yli 150:stä järveksi luokitellusta vakavedestä. Sitä seuraa Kiurujärvi, Iso Akanjärvi ja Värriöjärvi. Se on syvimmän kohdan perusteella Savukosken syvin järvi, keskisyvyyden perusteella Seitajärvi on hieman syvempi. Vain ani harva Savukosken järvistä on syvyysluodattu.

Lähteet
-------

1. 1 2 3 4 5  Arajärvi, vakavesi, Savukoski
2. 1 2 3 4 5 6 7 8  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 10.9.2021.
3. ↑  Arajärvi. Järviwiki. Viitattu 10.9.2021.
4. ↑  Arajärven valuma-alue (65.424). Järviwiki. Viitattu 10.9.2021.
5. ↑  Savukoski. Järviwiki. Viitattu 10.9.2021.
Bertanellin nopea ja kookas *Spindrift 2* -trimaraani Fastnet-purjehduskilpailussa Britannian edustalla 2013. Kuvaa suurentamalla tulee ilmi purjehtijan koko noin 40-metriseen kilpaveneeseen nähden.
**Dona Bertarelli** (s. 1968, Rooma, Italia; myös nimellä **Donata Guichard Bertarelli** ja **Donata Bertarelli Späth**) on sveitsiläinen yritysjohtaja, hyväntekijä, kilpapurjehtija ja miljardööriperijätär. Hän asuu Sveitsin Gstaadissa, josta hän on hankkinut huipputason hotellin omistukseensa.

Hänen ja veljensä Ernesto Bertarelli varallisuus on peräisin alkujaan Vatikaanin pääosin omistamasta Serono-lääkeyhtiöstä, jonka määräävän osakekannan hänen isänsä hankki 1970-luvulla ja jonka pääkonttorin hän siirsi Geneveen. Lapset perivät Serenon omistuksen isänsä jälkeen ja myivät yhtiön vuonna 2007 lääkejätti Merckille yli 13 miljardilla Yhdysvaltain dollarilla. Maaliskuussa 2019 yhdysvaltalainen talousjulkaisu Forbes arvioi Dona Bertarellin omistusten arvoksi 4,6 miljardia dollaria. 

Bertarelli suoritti alemman korkeakoulututkinnon (B.A.) Yhdysvalloissa Babson Collegessa ja MBA-tutkinnon Harvardin yliopistossa. Bertanelli tunnetaan myös kilpapurjehtijana. Bertarelli omistaa muun muassa suuren osan maailman nopeimpiin purjeveneisiin kuuluvasta 40-metriä (131 jalkaa) pitkästä trimaraani *Spindrift 2*:sta (aiempi *Banque Populaire V*). Sillä hän on yhdessä muun muassa olympiapurjehtija Yann Guichardin kanssa voittanut Rolex Fastnet purjehduksen vuonna 2013. Miehistönsä kanssa Bertarelli saavutti myös maailman nopeimman naispurjehtijan ajan maailman ympäri - vajaa 47 vuorokautta ja 11 tuntia.

Lähteet
-------

1. 1 2 3  Dona Bertarelli (Maailman dollarimiljardöörien listan 394. sija)  6.3.2019. Forbes, forbes.com. Viitattu 6.3.2019. (englanniksi)
2. ↑  74. Ernesto Bertarelli $15.7B (Bloomberg Billionaires Index, sisaruksia Ernesto ja Dona on käsitelty samassa artikkelissa ja heidän omaistuksensa on yhdistetty)  6.3.2019. bloomberg.com. Viitattu 6.3.2019. (englanniksi)
3. ↑  The World's Billionaires List (Maailman dollarimiljardöörit, naiset)  6.3.2019. Forbes, forbes.com. Viitattu 6.3.2019. (englanniksi)
4. ↑  Dona Bertarelli (Dona Bertarelli. Co-founder, skipper) *spindrift-racing.com*. Viitattu 6.3.2019. (englanniksi)
5. ↑  James Boyd: Sailing at warp speed *Sailing magazine, sailingmagazine.net*.  1.3.2016. Viitattu 6.3.2019. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Dona Bertarelli 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |
|  |
| Muut | 
* IdRef

 |

 |
**Donald O. Clifton** (2. helmikuuta 1924 Butte, Nebraska – 14. syyskuuta 2003 Lincoln, Nebraska) oli yhdysvaltalainen Nebraskan yliopiston kasvatus­tieteen tohtori ja kasvatuspsykologian professori, konsultti ja yritysjohtaja. Hän asui koko ikänsä - sotapalvelustaan lukuun ottamatta - Nebraskassa ja myös kuoli siellä syöpään.

Clifton opiskeli Nebraskan yliopiston Lincolnin kampuksella. Hän suoritti alemman korkeakoulututkinnon vuonna 1949 (BSc, matematiikka) ja valmistui edelleen kasvatustieteen tohtoriksi (EdD) kasvatuspsykologiasta vuonna 1953. Hän työskenteli yliopistossa yhteensä 19 vuotta ja toimi pitkään myös kasvatuspsykologian professorina.

Vuonna 1969 hän perusti yhdessä William Hallin kanssa *Selection Research Inc.* (SRI) -nimisen, muun muassa psykologisia henkilötestauksia tekevän yrityksen. Yritys toimi aluksi Cliftonin talon kellarissa, mutta menestyi Cliftonin johdolla ja kasvoi. SRI osti pitkällisten neuvottelujen jälkeen vuonna 1988 perheyrityksenä toimineen Gallup Inc. -yrityksen sen perustajan George Gallupin kuoltua muutamaa vuotta aiemmin. SRI otti tunnetun Gallup Incin nimen ja brändin käyttöönsä. Donald Clifton toimi yrityksen hallituksen puheenjohtajana vuosina 1988–1999 osallistuen painokkaasti uuden Gallupin kehittämiseen ja laajentamiseen.

Gallup Inc lahjoitti 2015 Donald Cliftonin kotiyliopistolle eli Nebraskan yliopistolle 30 miljoonaa dollaria vahvuustutkimukseen ja -yrittäjyysvalmennukseen keskittyvän *Don Clifton Strengths Institute* -tutkimuskeskuksen perustamiseen. Tämä instituutti on vuodesta 2007 lähtien myöntänyt kahden vuoden välein 250 000 dollarin suuruisen Donald O. Cliftonin mukaan nimetyn vahvuuspalkinnon (Clifton Strengths Prize). Gallup Inc tukee palkintoa rahallisesti.

Lähteet
-------

1. 1 2 3 4 5 6 7 8  Lowman, Rodney L.: Donald O. Clifton (1924-2003): Obituary *American Psychologist. Vol. 59 (3), Apr 2004, 180*.  4/2004. Viitattu 4.11.2017. (englanniksi)
2. ↑  Richard Piersol: Cliftons, Gallup give $30 million to UNL  5.6.2015. Lincoln Journal Star, journalstar.com. Viitattu 30.10.2017. (englanniksi)

Aiheesta muualla
----------------

* Dr. Donald O. Clifton, Founder (archieved web page) (englanniksi) (strengths.org)
* Clifton Foundation, Gallup donate $30M to UNL for Don Clifton Strengths Institute (5.6.2015) (Arkistoitu – Internet Archive) (englanniksi) (nufoundation.org)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Donald O. Clifton 

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Belgia
* Yhdysvallat
* Tšekki
* Korea
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Muut | 
* SNAC
* IdRef

 |

 |
**Biladi, biladi, biladi** (arabiaksi بلادي، بلادي، بلادي ) ("Isänmaani, isänmaani, isänmaani") on Egyptin kansallislaulu. Sen on säveltänyt ja sanoittanut Sayed Darwish. Laulu otettiin käyttöön 1979.

Sanat arabiaksi
---------------

بلادي، بلادي، بلادي  

لك حبي وفؤادي  

بلادي، بلادي، بلادي  

لك حبي و فؤادي  

مصر يا أم البلاد  

أنت غايتي والمراد  

و على كل العباد  

كم لنيلك من أياد  

مصر أنت أغلى درة  

فوق جبين الدهر درة  

يا بلادي عيشي حرّة  

واسلمي رغم الأعاد  

بلادى، بلادى، بلادى  

لك حبي و فؤادي

Translitteraatio
----------------

Kertosäe:
Bilādī, bilādī, bilādī
Laki ḥubbī wa-fuʾādī
Bilādī, bilādī, bilādī
Laki ḥubbī wa-fuʾādī
Miṣr yā umma l-bilād
ʾAnta ġāytī wa-l-murād
Wa ʿalā kulli l-ʿibād
Kam li-Nīlik min ʾāyādi
Miṣr ʾanta ʾaġlā durra
Fawq ǧabīn ad-dahr durra
Yā bilādi ʿayšī ḥurra
Wa-slamī raġm al-aʿādi.
Kertosäe *(ilman toistoa)*

Suomennos
---------

Kertosäe:
Isänmaani, isänmaani, isänmaani,
Sinulle kuuluvat rakkauteni ja sydämeni.
Isänmaani, isänmaani, isänmaani,
Sinulle kuuluvat rakkauteni ja sydämeni.
Egypti! Oi äiti kaikkien maiden,
Sinä olet toivoni ja intohimoni,
Ja koko ihmiskunnan ylle
Kuinka monta siunausta Niilisi suokaan
Egypti, sinä olet arvokkain jalokivi
Liekki otsalla ikuisuuden
Oi isänmaani, ole ainiaan vapaa
Turvassa kaikilta vihollisilta
Kertosäe *(ilman toistoa)*

Aiheesta muualla
----------------

* Kuuntele kansallislaulu (Arkistoitu – Internet Archive)
**Bilberg** oli Ruotsin ritarihuoneeseen kirjoitettu aatelissuku numero 1466. Suku on kotoisin Mariestadista, jonka koulun rehtorina Bergin kirkkoherra Jonas Amherne toimi. Tämän poika Jonas Bilberg (1646–1717) antautui isänsä tavoin koulutus- ja pappisuralle. Hän toimi vuodesta 1679 Uppsalan yliopiston professorina, vuodesta 1692 Örebron kirkkoherrana ja lopulta vuodesta 1701 Strängnäsin hiippakunnan piispana Erik Benzelius vanhemman jälkeen. Kaarle XII palkitsi piispan korottamalla tämän lapset 1712 aatelissäätyyn Benderissä, missä hän vietti Pultavan taistelun jälkeistä aikaa ennen kuuluisaa Benderin kalabaliikkia. Piispan tieteellisen kiinnostuksen kohteita olivat matematiikka ja tähtitiede, joista hänellä oli syvälliset tiedot. Hänet haudattiin hiippakuntansa tuomiokirkkoon. Myös piispan lapset harjoittivat opintoja. Tytär Hedvig oli oppinut nainen, jonka mainitaan kirjoittaneen ranskankielisiä runoja. Poika Gustaf Otto toimi Strängnäsin koulun lehtorina, missä ominaisuudessa hän julkaisi vuosittain almanakkoja. Vuonna 1709 hän siirtyi sotilasuralla ja kohottuaan ratsumestariksi hän haavoittui Gadebuschin taistelussa joulukuussa 1712.

Suvun jäseniä
-------------

* Jonas Bilberg (1646–1717), piispa
* Fredrik Otto Bilberg (1722–1800), merisankari, poliitikko

Lähteet
-------

* Anrep, G.: *Svenska Adelns Ättar-taflot*. Osa 1. Stockholm: P.A.Norstedt & Söner, 1858. (ruotsiksi)

### Viitteet

1. ↑  Anrep, s. 178
2. ↑  Anrep, s.179
**Hoyeraal–Hreidarssonin oireyhtymä** on erittäin harvinainen geneettinen oireyhtymä, jolle tyypillisiä ovat luuytimen ja immuunijärjestelmän toiminnan häiriöt sekä luuytimen vajaatoiminnasta johtuva vaikea-asteinen synnynnäinen dyskeratoosi.

Useimmat Hoyeraal–Hreidarssonin oireyhtymän oireet tulevat ilmeisiksi ensimmäisen elinvuoden aikana. Dyskeratoosi on sarveistumishäiriö, joka aiheuttaa kynsien surkastuneisuuden, ihon hyperpigmentaation, leukoplakioita sekä muita iho- ja limakalvovaurioita. Hoyeraal–Hreidarssonin oireyhtymän piirteiden joukossa ovat myös mikrokefalia, pikkuaivojen vajaakehittyneisyys, kehitysvamma, etenevä immuunivaje, vaikea aplastinen anemia, ataksia ja ruoansulatuselimistön ongelmat. Ruoansulatuselimistössä esiintyviä poikkeavuuksia voivat olla imeytymishäiriöt, haavaumat ja vaikeat tulehdukset. Syöpään sairastumisen riski on kohonnut ainakin leukemian ja sukupuolielinten, pään ja kaulan alueen sekä peräaukon syöpien osalta.

Yleensä Hoyeraal–Hreidarssonin oireyhtymä johtuu X-kromosomissa olevasta CDK1-geenin mutaatiosta. Useimmiten sairastuneet ovatkin olleet poikia. Kuitenkin oireyhtymän yhteydessä tavataan myös TINF2-, TERT-, ACD- ja RTEL1-geenien muutoksia autosomeissa. Periytymistapa voi olla vallitseva tai peittyvä. Hoyeraal–Hreidarssonin oireyhtymään liittyy korkea varhainen kuolleisuus. Tämän sekä oletetun alidiagnosoinnin ja oireyhtymän harvinaisuuden johdosta esiintyvyyden määrittäminen on vaikeaa. Mahdollisia erotusdiagnooseja ovat Revesz–Debusen oireyhtymä, Pseudo-TORCH-oireyhtymä ja Fanconin anemia. Hoyeraal–Hreidarssonin oireyhtymän hoidot riippuvat oireista. Vaikean anemian ja immuunivajeen takia saatetaan turvautua kantasolusiirtoon.

Lähteet
-------

1. 1 2 3  Johanna Rintahaka, Hoyeraal-Hreidarssonin oireyhtymä Tukiliitto 25.10.2022, viitattu 30.6.2023
**Hoyerswerda** (yläsorbiksi *Wojerecy*) on kaupunki Saksin osavaltiossa, itäisessä Saksassa. Se on niin kutsuttu piiritön kaupunki (saks. *kreisfreie Stadt*), eli se ei kuulu mihinkään Saksan piirikunnista. Kaupunki sijaitsee noin 35 kilometriä etelään Cottbusista ja 54 kilometriä koilliseen Dresdenistä. Vuoden 2016 lopussa sen asukasluku oli 33 552. Sen pinta-ala on 94,76 neliökilometriä.

Historia
--------

Vesitorni
Varhaisin maininta Hoyerswerdasta on peräisin vuodelta 1268. Sille myönnettiin kauppaoikeudet vuonna 1371 ja kaupunginoikeudet vuonna 1423. Kaupunki siirtyi Preussin hallintaan vuonna 1815. Vuonna 1873 avattu rautatieyhteys Hoyerswerdan ja Ruhlandin välillä vahvisti kaupungin taloutta. Kaupungissa perustettiin vuonna 1912 sorbinkielisten järjestö Domowina.

Toisessa maailmansodassa kaupunki kärsi mittavia vaurioita. Sodan jälkeen se oli osa Saksan demokraattista tasavaltaa eli Itä-Saksaa vuoteen 1990 saakka, jolloin se liittyi yhdistyneen Saksan Saksin osavaltioon. Kaupungin asukasluku romahti 1980-luvun 70 000:stä vuoden 2000 41 000:ään. 

Hoyerswerdan asema piirittömänä kaupunkina päättyi vuonna 2008 Saksin aluehallintouudistusten myötä.

### Kuntaliitokset

* 1. kesäkuuta 1993: Bröthen/Michalken
* 1. tammikuuta 1994: Knappenrode
* 1. tammikuuta 1996: Schwarzkollm ja Zeißig
* 1. heinäkuuta 1998: Dörgenhausen

Ystävyyskaupungit
-----------------

Hoyerswerdalla on ystävyyskaupunkitoimintaa seuraavien kaupunkien tai alueiden kanssa:

* Saksa Dillingen
* Suomi Huittinen
* Puola Środa Wielkopolska
* Saksa Pforzheim

Lähteet
-------

1. ↑  Bevölkerung des Freistaates Sachsen jeweils am Monatsende ausgewählter Berichtsmonate nach Gemeinden (PDF) *Statistisches Landesamt des Freistaates Sachsen*. Viitattu 23.7.2018.
2. ↑  Partnerschaften - Dillingen (Arkistoitu – Internet Archive) Hoyerswerda (saksaksi)
3. ↑  Partnerschaften - Huittinen (Arkistoitu – Internet Archive) Hoyerswerda (saksaksi)
4. ↑  Partnerschaften - Sroda Wielkopolska (Arkistoitu – Internet Archive) Hoyerswerda (saksaksi)
5. ↑  Partnerschaften - Städtebeziehung (Arkistoitu – Internet Archive) Hoyerswerda (saksaksi)

Aiheesta muualla
----------------

* Kuvia tai muita tiedostoja aiheesta **Hoyerswerda** Wikimedia Commonsissa

* Kaupungin verkkosivusto
**Gunnel Engwall** (s. 1942) on ruotsalainen romanisti ja professori. Hän on Tukholman yliopiston ranskan kielen ja klassisten kielten professori. Hänen kaksi keskeisintä tutkimusalaansa ovat kvantitatiivinen lingvistiikka ja August Strindbergin kirjailijantyön, lähinnä hänen ranskankielisten tekstiensä, tutkimus.

Engwall suoritti vuonna 1966 filosofian maisterin tutkinnon pääaineinaan ranskan ja latinan kielet. Hän suoritti filosofian tohtorin tutkinnon 1974, hänet valittiin ranskan kielen dosentiksi 1977 ja professoriksi 1989 Tukholman yliopistoon. Hän on tehnyt tutkimustyötä Yhdysvalloissa ja Ranskassa.

Engwall teki vuonna 1974 kvantitatiivisen lingvistiikan alan väitöskirjan *Fréquence et distribution du vocabulaire dans un choix de romans français* 25 ranskalaisen menestysromaanin sanastosta. Hän tutkii siinä romaanien sanaston lisäksi tilastollisia malleja sanojen frekvenssin ja sanaston rakenteen selvittämisessä. Tutkimuksen pohjalta hän on tehnyt frekvenssisanakirjan ja myös hyödyntänyt tutkimusta useissa artikkeleissa, ja sitä ovat käyttäneet myös useat muut tutkijat niin Ruotsissa kuin Ranskassakin.

Strindbergiä koskevalla tutkimusalalla hän on suuntautunut useaan suuntaan, muun muassa, tekstiedition, käännöstieteen ja toisen kielen oppimisen aloille. Strindberg-tutkimus on meneillään ja jatkuu vielä pitkään Strindbergin koottujen teosten parissa, johon on tekeillä tekstikriittiset kommentaarit, ja lisäksi hän tutkii Strindbergin käsikirjoituksia ja ranskankielisiä tekstejä.

Lähteet
-------

1. ↑  Gunnel Engwall, Nationalencyclopedin. Viitattu 3.4.2018
2. 1 2 3 4  Gunnel Engwall. Stockholms universitet. Viitattu 3.4.2018 (ruotsiksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Yhdysvallat
* Ruotsi
* Alankomaat

 |
|  |
| Muut | 
* IdRef

 |

 |
**Christoph Franke** (s. 20. joulukuuta 1944) on saksalainen jalkapallovalmentaja ja entinen pelaaja.

Ura pelaajana
-------------

Franke pelasi juniorina BSG Aktivist Martin Hoop Mülsenissa ja BSG Motor Zwickaussa nousten DDR:n juniorimaajoukkueeseen. Hän pelasi vuosina 1962–1963 kolmesti Saksan demokraattisen tasavallan juniorimaaotteluissa. Aikuisten sarjoissa Franken ura alkoi 1963 Lokomotive Leipzigin joukkueessa, joskin hän sai odottaa liigadebyyttiään toukokuuhun 1965. Kaikkiaan Franke pelasi Lokomotivessa 73 liigaottelua iskien niissä kolme maalia. Lokomotiven vuosinaan hän suoritti myös liikunnanopettajan tutkinnon Leipzigin urheiluakatemiassa.

Vuonna 1969 Franke siirtyi FC Karl-Marx-Stadtiin, jossa pelasikin uransa loppuun saakka. Seura putosi DDR-Oberligata keväällä 1970, mutta visiitti toisella sarjatasolla jäi vain yhteen kauteen. Kaikkiaan Franke urakoi Karl-Marx-Stadtissa 162 liigaottelua tehden niissä 20 maalia. Hän lopetti uransa vuonna 1978.

Ura valmentajana
----------------

Pelaajauransa jälkeen Franke jatkoi FC Karl-Marx-Stadtin organisaatiossa juniorivalmentajana luotsaten juniori-Oberligassa pelannutta joukkuetta vuosina 1983–1985. Kolme vuotta myöhemmin hän siirtyi Hans Meyerin apuvalmentajaksi edustusjoukkueen miehistöön. Kaksikko johdatti seuran parhaimmillaan DDR-Oberligan hopealle 1990. Myös FDGB-Pokalissa tuli hopeaa edellisvuonna. Saksan jälleenyhdistymisen jälkeen seura muutti nimensä Chemnitzer FC:ksi ja kaksikko johdatti seuran Saksan cupin välieriin 1993.

Päävalmentajadebyyttinsä Franke teki toukokuussa 1996 Chemnitzerissä. Franken johdolla seura voitti Regionalligan mestaruuden 1999 ja nousi takaisin 2. Bundesliigaan. Tulokset eivät kuitenkaan tyydyttäneet seurajohtoa ja hän sai potkut syyskuussa 2000. Tämän jälkeen Franke palasi valmentajaksi heinäkuussa 2001 siirryttyään Dynamo Dresdenin päävalmentajaksi. Debyyttikaudellaan hän luotsasi Dynamon Oberliga Nordostin mestariksi ja nousuun Regionalligaan. Hyvät esitykset jatkuivat myös tulevilla kausilla ja keväällä 2004 Dynamo sijoittui Regionalligassa toiseksi ja nousi 2. Bundesliigaan, jossa tuli kauden 2004–2005 päätteeksi hienosti kahdeksas sija. Toinen kausi toiseksi korkeimmalla sarjatasolla ei kuitenkaan sujunut seurajohtoa tyydyttävällä tavalla ja Franke sai potkut joulukuussa 2005.

Huhtikuussa 2008 Franke palasi Chemnitzerin peräsimeen, mutta pesti päättyi jo heinäkuussa.

### Meriitit valmentajana

* Regionalliga: 1999
	+ Hopeaa: 2004
* Oberliga Nordost: 2002

Lähteet
-------

1. ↑  Dynamo Dresden entlässt Trainer Franke (Arkistoitu – Internet Archive)


|  |  |  |
| --- | --- | --- |
| Edeltäjä:**Reinhard HäfnerJoachim Müller** | **Chemnitzer FC:n päävalmentaja**5/1996–9/20004–6/2008 | Seuraaja:**Josip KužeGerd Schädlich** |

|  |  |  |
| --- | --- | --- |
| Edeltäjä:**Meinhard Hemp** | **Dynamo Dresdenin päävalmentaja**2001–12/2005 | Seuraaja:**Peter Pacult** |
**Bittioperaatio** (engl. *bitwise operation*) on ohjelmointikielissä bittioperaattoreilla tehtäviä toimintoja.

Bittitason operaattorit ja niiden vastineet C-kielessä ovat:

AND (&): jos molemmat bitit ovat 1, tulos on 1, muutoin 0:

```
    0101 
AND 0011
  = 0001

```

OR (|): jos jompikumpi bitti on 1, tulos on 1, muutoin 0:

```
    0101
 OR 0011
  = 0111

```

XOR (^): jos vain toinen bitti on 1, tulos on 1. Jos molemmat bitit ovat samat, tulos on 0:

```
    0101
XOR 0011
  = 0110

```

Komplementti eli NOT (~): vaihtaa kaikki ykköset nolliksi ja nollat ykköseksi:

```
NOT 0111
  = 1000

```

Siirto vasemmalle (<<): siirtää bittejä vasemmalle, täytetään nollalla vapautuvat:

```
 << 0110
  = 1100

```

Siirto oikealle (>>): siirtää bittejä oikealle, täyttö riippuu koneesta (yleensä riippuu etumerkistä):

```
 >> 0110
  = 0011

```

Bittioperaatiot eri alustoilla
------------------------------

Suorittimet sisältävät erilaisia käskyjä operaatioiden suorittamiseen. Esimerkiksi *looginen* ja *aritmeettinen* siirto oikealle (LSR ja ASR) ovat eri tavoin toimivia käskyjä ARM-suorittimissa.

Taulukossa on eräiden ohjelmointikielten ja suorittimien bittioperaattorit.

| Operaatio | C | QBasic | 6502 | Z80 | 8086 |
| --- | --- | --- | --- | --- | --- |
| AND | & | AND | AND | AND | AND |
| OR | | | OR | ORA | OR | OR |
| XOR | ^ | XOR | EOR | XOR | XOR |
| NOT | ~ | NOT | (ei ole) | CPL | NOT |
| siirto vasemmalle | << | (ei ole) | ASL, ROL | SLA, RL, RLC | SHL, SAL, ROL, RCL |
| siirto oikealle | >> | (ei ole) | LSR, ROR | SRL, SRA, RR, RRC | SHR, SAR, ROR, RCR |

Katso myös
----------

* Boolen algebra

Lähteet
-------

1. 1 2 3  Bitwise Operators *cs.fsu.edu*. Viitattu 16.2.2020. (englanniksi)
2. ↑  Oualline, Steve: *Practical C Programming*, s. 158. Third edition. O'Reilly, 1997. ISBN 1-56592-306-5. (englanniksi)
3. ↑  Code in ARM Assembly: Bit operations *eclecticlight.co*.  16.7.2021. Viitattu 31.10.2022. (englanniksi)
4. ↑  MS QuickBASIC 4.5 Language Reference (englanniksi)
5. ↑  NMOS 6502 Opcodes (englanniksi)
6. ↑  Z80 CPU Microprocessor Instant Reference Card (englanniksi)
7. ↑  Intel ASM86 Language Reference Manual, sivu 6-10 (englanniksi)
**Bitumikermi** on yleensä bitumista, tukikerroksesta ja täyteaineista muodostettu tuote. Bitumikermi tunnettiin ennen nimellä kattohuopa, ja siitä tehtyjä kattoja kutsuttiin ja kutsutaan osin edelleenkin huopakatoiksi.

Valmistus
---------

Nykyään valmistajien käyttämä bitumi on poikkeuksetta SBS-kumibitumia. SBS- eli styreeni-butadieeni-styreeni-elastomeeri antaa bitumille paremman lämmön- ja ennen kaikkea kylmän keston. SBS tekee bitumista elastista, eli se palautuu venytyksen jälkeen. Ennen kumibitumia oli yleisesti käytössä puhallettu bitumi, jota käytetään edelleen kermien kuumaliimauksessa. Muualla maailmalla on käytössä myös muita modifiointiaineita, kuten APP eli ataktinen polypropeeni. Bitumikermiä käytetään yleisimmin kattojen ja seinien vesieristyksien tekemiseen. Bitumikermejä on monenlaisia erilaisiin käyttötarkoituksiin. 

Bitumikermin runkoaineena on aikaisemmin käytetty orgaanisia kuituja (niin sanottu lumppuhuopa), nykyään lasikuitua tai polyesteriä. Runkoverkko ympäröidään bitumin ja täyteaineiden seoksella ja bitumin pintaan sirotellaan hiekkaa niin, että se ei tartu itseensä, kun se rullataan käyttötarkoituksensa mukaiseen pakkauskokoon. Jos kermi on tarkoitettu kiinnitettäväksi hitsaamalla, sen alapintaan tulee kerros kumibitumia, joka suojataan ohuella muovikalvolla. Kalvo sulaa pois, kun kermiä lämmitetään kaasupolttimella sitä asennettaessa.

Kermiluokat
-----------

Bitumikermit jaetaan kolmeen pääluokkaan, aluskermit, pintakermit ja yksikerroskatteet sekä Kattoliiton Toimivat Katot 2013 -julkaisun mukaan kolmeen käyttöluokkaan TL1, TL2 ja TL3. Jokaisella tuoteluokalla on omat vaatimuksensa kermin mekaanisen ja kemiallisen kestävyyden sekä nimellispainon suhteen. TL1 käsittää vain yksikerroskatteet eli tuotteet, jotka yhdellä kerroksella muodostavat riittävän tiiviin ja lujan vedeneristeen. TL2 sisältää yleisimmin käytetyt bitumikermit, jotka alus- ja pintakermin yhdistelmänä muodostavat vedeneristeen. TL3 tuotteita käytetään aluskermeinä kevyemmissä vesikatteissa ja höyrynsulkuna yläpohjarakenteissa.

Aluskermit kiinnitetään kuumennetulla bitumilla liimaamalla tai kaasupolttimella hitsaamalla. Pintakermit kiinnitetään yleensä hitsaamalla ja yksikerroskatteet lähes poikkeuksetta hitsaamalla.

Pintakermien pintaan tehtaalla asennetaan sirotetta tai metallikalvoa kermin käyttötarkoituksen mukaisesti. Sirotteet ovat yleensä värjättyjä kivipohjaisia materiaaleja tai aktiivisia erikoissirotteita. 

Pintakermien värillä pystytään vaikuttamaan energiankulutukseen ja katon käyttöikään. Vaalea bitumikermin sirote ehkäisee kattorakenteiden kuumenemista ja näin ollen pidentää myös käyttöikää.

Valmistajat Suomessa
--------------------

Suomessa bitumikermejä valmistaa kolme yritystä. amerikkalaisomisteinen BMI Suomi Espoossa (entinen Icopal Oy), Katepal Oy Lempäälässä ja ruotsalaisomisteinen Nordic Waterproofing Oy Lohjalla.

Katso myös
----------

* Asfalttihuopa

Lähteet
-------

* Toimivat Katot 2013 (Arkistoitu – Internet Archive) Kattoliitto ry 2013
* Museovirasto - Huopakaton korjaus Museovirasto Rakennushistorian osasto
* BMI Suomi
* Katepal
* Nordic Waterproofing
* Bauder[vanhentunut linkki]
**Leon Bismark "Bix" Beiderbecke** (10. maaliskuuta 1903 – 6. elokuuta 1931) oli yhdysvaltalainen jazzkornetisti ja -pianisti.

Beiderbecke syntyi Iowan Davenportissa saksalaisperäiseen sukuun. Hän opiskeli Lake Forest Academyssä Illinois’ssa, mutta ainoat aineet, jotka hän koki itsensä kannalta kiinnostaviksi, olivat musiikki ja liikunta. Hän ei ollut erityisen menestynyt opinnoissaan ja joutuikin jättämään akatemian. 

Beiderbecke aloitti kornetin soiton 15-vuotiaana ja sai siihen vaikutteita jokilaivoilla soitetusta musiikista. Ammattilaisuransa hän aloitti Wolverine Orchestra -yhtyeessä vuonna 1924. Hän teki myöhemmin yhteistyötä Frankie Trumbauerin, Jean Goldketten, Adrian Rollinin ja Paul Whitemanin kanssa. Hänen merkittävimpiä varhaisia vaikutteitaan olivat New Orleansin jazzkornetistit, kuten Nick LaRocca. Häneen vaikuttivat myös taidemusiikin säveltäjät, kuten Claude Debussy (pianosävellys "In a Mist").

Beiderbecke oli ensimmäinen lyyrisen jazzin suurista nimistä. Hän oli ensimmäisiä valkoisia muusikkoja, jotka saivat arvostusta mustilta kollegoiltaan. Hänen tyylinsä perustui lyyriseen ja oivaltavaan fraseeraukseen, jota jäljiteltiin laajasti. Paul Whitemanin orkesterin jäsenenä hän oli vuosina 1928–1930. Hänen tunnetuin soolokappaleensa on "Singing the Blues".

Beiderbecken terveys oli ollut horjuvaa jo lapsuudessa. Hän ajautui lopulta alkoholismiin ja kuoli yksin Long Islandilla 28-vuotiaana 1931. Viralliset kuolinsyyt olivat keuhkokuume ja aivoödeema. Niiden lisäksi hän oli kärsinyt delirium tremensistä.

Lähteet
-------

1. 1 2  Zetterberg, Seppo: *Muutosten vuosisata 3*, s. 253. Alkuteos: *Power, Wealth & Powerty, The Family, Science, The Arts, Passing Parade*. WSOY, 1993. ISBN 951-0-18420-9.

Aiheesta muualla
----------------

* Kuvia tai muita tiedostoja aiheesta **Bix Beiderbecke** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Ruotsi
* Latvia
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* SNAC
* IdRef

 |

 |
**Inkereen lasitehdas** toimi Perttelissä silloisessa Uskelassa, nykyisessä Salossa Varsinais-Suomessa vuosina 1794–1865. Tehtaan perustamisessa Perttelin Inkereen veroratsutilalle oli aloitteentekijänä maanmittaustirehtööri Johan Magnus Gottskalk, joka kuitenkin luopui tehtaasta jo vuonna 1799. Hänen jälkeensä tehtaan omistajana oli Abraham Hedström. Vuonna 1831 tehtaan omistajaksi tuli Magnus Leonard Alftan, joka pian hankki omistukseensa myös Johannislundin lasitehtaan naapuripitäjästä Kiikalasta. Tämän jälkeen Inkere ja Johannislund toimivat kiinteässä yhteistyössä 33 vuotta, kunnes kannattamattomaksi käynyt ja polttoainepulasta kärsinyt Inkereen lasitehdas vuonna 1865 luovutettiin konkurssiin ja tehtaan toiminta päättyi. Tuotteina tehtaassa olivat pullot ja ikkunalasi.

Lähteet
-------

1. 1 2  Vanhatalo, Simo & Matiskainen, Heikki: *Suomen lasitehtaiden teolisuusarkeologinen inventointi 1681–1985*, s. 36-39. Lasitutkimuksia III. Riihimäki: Suomen lasimuseo, 1986. ISBN 951-99803-9-3.
2. ↑  Ahtokari, Reijo: *Suomen lasiteollisuus 1681-1981*, s. 18. [Helsinki]: Helsingin liikekirjapaino Oy, 1981.

Aiheesta muualla
----------------

* Annala, Vilho: *Suomen lasiteollisuus 1681–1931. I osa. Ruotsin vallan aika 1681–1809*, s. 89-101. Helsinki: Otava, 1931.
**Inkavaltion valloitus** alkoi 1532 kun espanjalainen konkistadori Francisco Pizarro saapui inkavaltakuntaan. Hänellä oli vain pieni sotilasjoukko, mutta hän sai apuvoimia inkahallintaan tyytymättömistä intiaaniheimoista. Inkavaltakuntaa olivat heikentäneet jo ennalta sisällissota ja tautiepidemiat. Espanjalaiset valloittivat ja hävittivät inkojen pääkaupungin Cuscon nopeasti ja nujersivat viimeisenkin vastarinnan 1572.

Taustaa
-------

Inkahallitsija Huayana Capacin kuoltua 1527 hänen poikansa Huáscar ja Atahualpa yrittivät aluksi johtaa valtakuntaa yhdessä. Se ei kuitenkaan onnistunut, ja heidän välilleen puhkesi vallanperimyssota. Huáscar hallitsi pääkaupunki Cuscoa ja Atahualpa pohjoisempaa Quitoa. Sisällissota ratkesi Atahualpan eduksi 1532 ja Huáscar otettiin vangiksi.

Valloitus
---------

Espanjalainen konkistadori Francisco Pizarro saapui sisällissodan repimään inkavaltioon vuonna 1532 vain 180 miehen kanssa. Hän vangitsi kuningas Atahuallpan houkuttelemalla hänet kohtaamaan espanjalaiset aseettomana ja myöhemmin surmautti hänet saamistaan lunnaista huolimatta. Espanjalaiset onnistuivat valloittamaan koko inkavaltakunnan, mihin oli monta syytä: Espanjalaisten aseistus oli ylivoimaista inkoihin nähden. Atahuallpa ei ollut suosittu etenkään Cuscossa, josta espanjalaiset saivatkin taistelijoita puolelleen. Inkavaltion provinssitkin olivat tyytymättömiä tyrannimaisiin inkoihin ja taistelivat espanjalaisten puolella. Valtakunnan laajeneminen oli samalla heikentänyt sen taloutta, koska työveroja ei enää kattavasti voitu periä kansoilta. Lisäksi oli paljon inkoja jo kuollut Euroopasta tulleisiin sairauksiin, joihin intiaaneilla ei ollut vastustuskykyä. Valtakunnan valloitus onnistuikin melko vaivatta, ja espanjalaisvallan varmistivat Kastiliasta myöhemmin saapuneet lisäjoukot.

Espanjalaiset ryöstivät Cuscon ja rakensivat uuden kaupungin sen paikalle. He asettivat inkojen nimelliseksi hallitsijaksi Manco II:n, joka kuitenkin johti inkat kapinaan 1536. Epäonnistuneen kapinan jälkeen inkat vetäytyivät vuoristoseuduille ja jatkoivat sissisotaa espanjalaisia vastaan. Inkojen viimeinen johtaja Túpac Amaru kukistui 1572, kun espanjalaiset valloittivat viimeisen itsenäisen inkakaupungin Vilcabamban. Espanjalaiset käyttivät intiaaniseutujen hallitsijoina paljolti samoja menetelmiä kuin inkatkin, mutta heidän kovat vaatimuksensa johtivat useisiin intiaanikapinoihin.

Lähteet
-------

* Kämäräinen, Eija (Zetterberg, Seppo, päätoim.): *Maailmanhistorian pikkujättiläinen*. WSOY, 2006. ISBN 951-0-30602-9.
* Moseley, Michael E.: *The Incas and Their Ancestors : The Archaeology of Peru*. Thames and Hudson, 1992.

### Viitteet

1. ↑  Minster, Christopher: Huáscar and Atahualpa: An Inca Civil War About.com.  Arkistoitu 19.5.2012. Viitattu 21.2.2015. (englanniksi)
2. 1 2 3  Moseley 1992, s. 11.
3. ↑  Kämäräinen 2006, s. 485–488.
4. ↑  Jarus, Owen: The Incas: History of Andean Empire  19.11.2013. LiveScience. Viitattu 23.11.2014. (englanniksi)
5. ↑  Von Hagen, Victor W.: The Incas  1996. Colliers Encyclopedia. Viitattu 26.11.2014. (englanniksi)
Constantin Siegwart-Müller
**Constantin Siegwart-Müller** (10. lokakuuta 1801 Lodrino – 13. tammikuuta 1869 Altdorf) oli sveitsiläinen poliitikko, joka oli vuosina 1845–1847 toimineen kapinallisen Sonderbundin johtaja.

Siegwart-Müller oli alkujaan Urin kantonista kotoisin ollut lakimies. Hän asui vuodesta 1832 Luzernissa, jossa hänestä kaksi vuotta myöhemmin tuli valtiosihteeri. Vuonna 1839 hän siirtyi radikaalipuolueesta ultramontanisteihin, ja menetti samalla asemansa liberaalin kantonihallituksen palveluksessa. Konservatiivisen suuntauksen kasvattaessa suosiotaan Siegwart-Müller valittiin vuonna 1841 kantonin neuvostoon ja kolme vuotta myöhemmin hänestä tuli kantonin hallituksen puheenjohtaja (*Schultheiss*) ja samanaikaisesti paikallisten maapäivien puhemies. Hän kannatti kirkollis-konservatiisten piirien tavoitteita, ja johti seitsemän katolisen kantonin joulukuussa 1845 perustaman Sonderbund-puolustusliiton järjestämistä. Hänestä tuli myös Sonderbundin sotaneuvoston puheenjohtaja. Kun liitto hävisi marraskuussa 1847 käydyn sisällissodan, Siegwart-Müller joutui pakenemaan maasta. Hän pääsi palaamaan vuonna 1857.

Lähteet
-------

1. 1 2  Constantin Siegwart-Müller (englanniksi) *Encyclopædia Britannica Online Academic Edition*. Viitattu 8.1.2014.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Alankomaat

 |
|  |
| Henkilöt | 
* Deutsche Biographie

 |
|  |
| Muut | 
* Historical Dictionary of Switzerland
* IdRef

 |

 |